**Zöld Budapest alkotói pályázat gyerekeknek**

2025

**A Fővárosi Önkormányzat alkotói pályázatot hirdet 3-6. osztályos budapesti iskolába járó gyerekek számára.**

Budapest célja egy élhető és egészséges, értékőrző és értékteremtő, klímatudatos város, azaz egy Zöld Budapest megvalósítása. Budapest természeti értékeinek védelme, a zöldterületek fejlesztése, valamint a klímaválság elleni küzdelem a Fővárosi Önkormányzat legfontosabb feladatai közé tartozik. Szeretnénk a gyerekeket minél jobban bevonni az ő jövőjüket is érintő kérdésekbe, hogy megismerjük véleményüket, elképzeléseiket.

A pályázaton résztvevő gyerekeknek lehetőségük van alkotásaikon keresztül bemutatni, hogy hogyan képzelnek el egy igazán Zöld Budapestet, milyen ötletek, megoldási javaslatok járnak a fejükben és mik azok a kérdések, amik foglalkoztatják őket ezzel kapcsolatban.

Az alkotások témáját tekintve az alábbi öt a [Zöld Budapest](https://budapest.hu/zold-budapest) stratégiához kapcsolódó témában lehet pályázatot benyújtani:

1. Tiszta levegő: *Budapesten a tiszta levegő mindenki számára egyaránt fontos, hiszen levegőt venni mindenkinek kell. Mit tehetnénk mi a mindennapokban azért, hogy a városunk levegője tisztább legyen és milyen jobbító ötletek megvalósítására lenne szükség városszerte?*
2. Környezetbarát városi közlekedés: *Mit jelent számodra a környezetbarát városi közlekedés? Milyen közlekedési mód lenne az, ami az egészségünkre és a környezetünkre is jó hatással van?*
3. Tudatos és fenntartható étkezés: *El tudod képzelni, hogy az emberek többet járnak piacra, ahol helyi termelők termékeit lehet megvenni, vagy hogy kevesebb étel kerül a szemetesbe? És azt, hogy a városlakók maguk termesztik meg a zöldségeket és gyümölcsöket a kiskertben vagy az erkélyen? Milyen számodra a bolygóbarát és egészséges étkezés? Miért jobb nekünk és a Földnek is, ha több zöldséget és gyümölcsöt eszünk?*
4. Energiahatékonyság, környezetbarát fűtés: *Mire és hogyan használjuk a fűtési célra megtermelt energiát? Hogy lehetne ezzel spórolni, hogyan tudnánk kevesebb energiát fogyasztani? Mitől környezetbarát egy fűtés?*
5. Tiszta víz, tudatos vízfogyasztás: *Tiszta víz, csapadék, tudatos vízfogyasztás: Hogyan vigyázhatunk a vizeink minőségére a városban? Hogyan lehet az esővizet a városban megtartani és hasznosítani? Hol vezet a leesett csapadékvíz útja a városban? Hogyan csökkenthetjük a vízfogyasztást saját otthonunkban?*

**Pályázni lehet:**

* két korcsoportban**:**
  + I. korcsoport: általános iskola3-4. osztályosok
  + II. korcsoport: általános iskola 5-6. osztályosok
* mindkét korcsoportban:
  + egyénileg vagy
  + 2-5 fős csapatokban

*(A korcsoportoknál a 2024/25 évi osztály számít: aki például 6. osztályos a 2024/25-ös tanév végén, még szeptemberig benyújthatja pályázatát –* *kiegészítve 2025. 06. 13-án*)

**Az alkotások technikája:**

Bármilyen technikával készített rajz, festmény, kollázs vagy vegyes technikával, síkban készült alkotással lehet pályázni.

Olyan alkotásokat várunk, melyeket a gyerekek saját maguk készítenek egyénileg vagy csapatmunkában. Más pályázatra már benyújtott alkotással nem lehet pályázni.

**Nevezési feltételek és beküldés:**

* egy gyermek/ egy csoport egy alkotással pályázhat
* a pályázatra benyújtott alkotás kizárólag erre a pályázatra kerül benyújtásra
* a művek szkennelt változatait vagy az alkotásokról készült fényképeket **e-mailben** kell beküldeni a letölthető pályázati adatlappal és a pályázó törvényes képviselője által aláírt, a pályázatra vonatkozó nyilatkozatokat tartalmazó dokumentummal együtt az [okomenedzser@budapest.hu](mailto:okomenedzser@budapest.hu) e-mail címre;
* a jól láthatóan befotózott, vagy szkennelt alkotásokat a lehető legjobb felbontásban, JPG, BMP, PNG vagy PDF formátumban várjuk, méretkorlát: 10MB; (*Az eredeti műveknél méret megkötés nincsen, de javasoljuk az A/3 formátum használatát. - kiegészítve 2025. 06. 13-án*)
* a fájlnévnek tartalmaznia kell a pályázó nevét és korcsoportját (ékezetek és különleges karakterek nélkül), csapat esetén a csapatnevet és a korcsoportot (pl. Almavirag\_csapat\_II\_korcsoport);

**Beküldési határidő:**

**2025. szeptember 8. (hétfő) 15:00.** A határidőn túl beküldött pályaműveket érvénytelennek tekintjük.

**A pályaművek értékelése, díjazás:**

A szakmai zsűri által legjobbra értékelt alkotásokat korcsoportonként egy fődíjjal és értékes különdíjakkal jutalmazzuk.

Az értékelés szempontjai:

* kreativitás és eredetiség
* a téma fontosságának kifejezése és megértése
* technikai kivitelezés és esztétikai érték

A szakmai zsűri döntése végleges, az ellen fellebbezéssel nem lehet élni.

**Díjak:**

Korcsoportonként 1-1 fődíjjal jutalmazzuk a legjobbakat.

Az egyes témajavaslatokat legjobban ábrázolók között korcsoroportonként egy-egy értékes különdíjat osztunk ki.

A fődíjjal és a különdíjjal jutalmazott pályaműveket a 2025-ös Európai Mobilitási Héten kiállítjuk.

A pályázatok elbírálásának határideje 2025. szeptember 19. A pályázat eredményéről és a nyeremény átvételének módjáról a nyerteseket e-mailben (a beküldő pedagógus e-mail címén) értesítjük legkésőbb 2025. szeptember 19-ig.

**További tudnivalók:**

* A pályázatból kizárást jelent, ha a pályázat a kiírás valamely pontjának nem felel meg.
* A pályázatra olyan művekkel lehet nevezni, amelyek nem tartalmaznak politikai, obszcén, sértő vagy más, a közösségi normákat sértő elemeket. Az ilyen tartalmú alkotások automatikusan kizárásra kerülnek.
* A pályázaton való részvétel feltétele a pályázó törvényes képviselőjének nyilatkozata arról, hogy hozzájárul a gyermek pályázatának benyújtásához.
* A pályázaton való részvétel feltétele a pályázó törvényes képviselője nyilatkozatának megküldése arról, hogy a rajzpályázatra vonatkozó adatkezelési tájékoztatót megismerte, az abban foglaltakat tudomásul vette.

A vonatkozó adatkezelési tájékoztató az [ezen a linken érhető el.](https://einfoszab.budapest.hu/form/adatkezelesi-tajekoztatok;id=2820)